b"\n_START_ARTICLE_\nGiovanni Battista Tiepolo\n_START_SECTION_\nAnkstyvieji darbai ir i\xc5\xa1gars\xc4\x97jimas\n_START_PARAGRAPH_\nD\xc5\xbeovanis Batista Tiepolas gim\xc4\x97 kovo 5 d. Venecijoje prekybos laivo kapitono Domenico Tiepolo ir \xc5\xbemonos Orssetta Marangon \xc5\xa1eimoje, buvo jauniausias i\xc5\xa1 \xc5\xa1e\xc5\xa1i\xc5\xb3 \xc5\xa1eimos vaik\xc5\xb3. T\xc4\x97vas mir\xc4\x97 ma\xc5\xbedaug po 1 met\xc5\xb3. Pirmuosius dail\xc4\x97s mokslus Tiepolas i\xc5\xa1\xc4\x97jo pas vietos dailinink\xc4\x85 Gregorio Lazzarini, kuris buvo eklekti\xc5\xa1kas Venecijos dail\xc4\x97s tradicijos sek\xc4\x97jas. 1715 m. datuojamas pirmas \xc5\xbeinomas Tiepolo darbas. 1717 m. dailininkas \xc4\xafstojo \xc4\xaf vietos Fraglia dailinink\xc5\xb3 gildij\xc4\x85. 1719 m. ved\xc4\x97 Maria Cecilia Guardi, kuri buvo \xc5\xbeymaus v\xc4\x97lesni\xc5\xb3 met\xc5\xb3 Venecijos vedutisto Fran\xc4\x8desko Gvard\xc5\xbeio sesuo. Su ja D\xc5\xbeovanis susilauks 9 vaik\xc5\xb3. Pirmieji Tiepolo darbai buvo \xc4\xafprasto tuo metu Venecijos dail\xc4\x97s mokyklai tamsaus kolorito (pvz., paveikslas \xe2\x80\x9eApolonas ir Marsijas\xe2\x80\x9c). Ankstyvoji D\xc5\xbeovanio veikla rodo, kad jau nuo jaunum\xc4\x97s jis buvo pripa\xc5\xbe\xc4\xafstamas vienu talentingiausi\xc5\xb3 Venecijos dailinink\xc5\xb3. Ankstyvosios \xc4\xaftakos pasipild\xc4\x97 jo am\xc5\xbeinink\xc5\xb3 Federico Bencovich ir Giovanni Battista Piazzetta \xc4\xaftakomis. Ta\xc4\x8diau did\xc5\xbeiausio \xc4\xafkv\xc4\x97pimo dailininkas s\xc4\x97m\xc4\x97si i\xc5\xa1 Venecijos XVI a. did\xc5\xbei\xc5\xb3j\xc5\xb3 meistr\xc5\xb3 Paolo Veronez\xc4\x97s ir Tintoreto._NEWLINE_Apie 1719\xe2\x80\x9320 m. dailininkas prad\xc4\x97jo pirm\xc4\x85j\xc4\xaf fresk\xc5\xb3 darb\xc4\x85 Villa Baglioni aristokrat\xc5\xb3 viloje Venete. 1721\xe2\x80\x9322 m. atliko reik\xc5\xa1mingus u\xc5\xbesakymus Venecijos Sant'Aponal ir Sant Stae ba\xc5\xbeny\xc4\x8diose. Dailininkas vis dar dirbo kartu su kitais Venecijos dailininkais, ta\xc4\x8diau tuo metu prad\xc4\x97jo formuotis lengvas, saul\xc4\x97s vaiskumo, puo\xc5\xa1numo ir skrajojan\xc4\x8di\xc5\xb3 heroj\xc5\xb3 Tiepolo stilius, kuris primin\xc4\x97 Paolo Veronez\xc4\x97s ir greitu laiku pad\xc4\x97jo Tiepolui i\xc5\xa1kilti, bei b\xc5\xabti pripa\xc5\xbeintu did\xc5\xbeiausiu XVIII a. dailininku. Savo k\xc5\xabrybai Tiepolas rado puiki\xc4\x85 dirv\xc4\x85. Venecijos respublika tuo metu buvo smukimo faz\xc4\x97je, ta\xc4\x8diau joje vis dar buvo daugyb\xc4\x97 pasiturin\xc4\x8di\xc5\xb3 aristokrat\xc5\xb3, god\xc5\xbei\xc5\xb3 i\xc5\xa1puosel\xc4\x97tam, turtingum\xc4\x85 ir i\xc5\xa1skirtinum\xc4\x85 demonstruojan\xc4\x8diam stiliui. Nauj\xc4\x85j\xc4\xaf savos stili\xc5\xb3 D\xc5\xbeovaniui pasitaik\xc4\x97 proga i\xc5\xa1bandyti Palazzo Sandi r\xc5\xabmuose. \xc4\x8cia dailininkas pripild\xc4\x97 freskas skrajojan\xc4\x8diais antikiniais herojais ir suformavo pagrindinius savo dail\xc4\x97s principus. _NEWLINE_Ta\xc4\x8diau pirmasis kapitalinis u\xc5\xbesakymas D\xc5\xbeovanio buvo atliktas 1725-29 m. Udin\xc4\x97s Arkivysk\xc5\xabpo r\xc5\xabmuose (it. Palazzo Patriarcale arba Palazzo Arcivescovile, \xc5\xa1iuo metu \xc4\x8dia \xc4\xafrengta Tiepolo galerija) Venecijos aristokrato Dionisio Dolfin u\xc5\xbesakymu. Sud\xc4\x97tinga tapybos schema grei\xc4\x8diausiai buvo padiktuota paties u\xc5\xbesakovo ir jo patar\xc4\x97j\xc5\xb3. Kurdamas cikl\xc4\x85 D\xc5\xbeovanis naudojosi Girolamo Mengozzi Colonna, kuris v\xc4\x97liau taps jo nuolatiniu pad\xc4\x97j\xc4\x97ju, kompoziciniais patarimais. Freskose vaizduojami Senojo Testamento prana\xc5\xa1\xc5\xb3 ir patriarch\xc5\xb3 gyvenimo epizodai, bei atskiri j\xc5\xb3 portretai. Dekoratyvin\xc4\x97je schemoje D\xc5\xbeovanis kuo pla\xc4\x8diausiai panaudojo iliuzionistinius pie\xc5\xa1inius, drasti\xc5\xa1k\xc4\x85 perspektyvos naudojim\xc4\x85 ir ypa\xc4\x8d vaiskias spalvas \xe2\x80\x93 b\xc5\xabdingiausius rokoko stiliaus bruo\xc5\xbeus. Udin\xc4\x97je Tiepolas atliko Sakramento koply\xc4\x8dios dekoravim\xc4\x85 vietos katedroje.\n_START_SECTION_\nBrandos darbai Italijoje\n_START_PARAGRAPH_\nPo darb\xc5\xb3 Udin\xc4\x97je Tiepolas pla\xc4\x8diai pagars\xc4\x97jo. Dailininkas sulaukdavo daugyb\xc4\x99 u\xc5\xbesakym\xc5\xb3 ir kvietim\xc5\xb3 i\xc5\xa1 kit\xc5\xb3 miest\xc5\xb3. Pana\xc5\xa1u, kad Tiepolas pilnai persi\xc4\x97m\xc4\x97 Venecijos klasikine dail\xc4\x97s tradicija. Kitais metais Tiepolas dirbo \xc5\xa0iaur\xc4\x97s Italijos miestuose, jo darbai tapo did\xc5\xbeiul\xc5\xb3 matmen\xc5\xb3 (10 metr\xc5\xb3 ir daugiau siekiantys), perpildyti skriejan\xc4\x8diomis fig\xc5\xabromis. 1731 m. Tiepolas buvo Milane, dirbo Palazzo Archinto (sunaikinti 2-ojo pasaulinio karo metu) ir Palazzo Dugnani. 1732 m. atliko darb\xc5\xb3 \xc5\xa0v. Jono Krik\xc5\xa1tytojo tema Bergamo katedros Colleoni koply\xc4\x8dioje. 1734 m. dekoravo Villa Loschi prie Vi\xc4\x8dencos. 1736 m. dailininkas buvo pakviestas \xc4\xaf Stokholm\xc4\x85 Karali\xc5\xa1k\xc5\xb3j\xc5\xb3 r\xc5\xabm\xc5\xb3 dekoravimui, ta\xc4\x8diau nusprend\xc4\x97 nepalikti Venecijos. Tuo metu Tiepolas tapo gerai \xc5\xbeinomas Europoje, atlikin\xc4\x97jo darbus ir siunt\xc4\x97 juos u\xc5\xbesakovams \xc4\xaf u\xc5\xbesien\xc4\xaf._NEWLINE_1737 m. dailininkas dirbo \xc5\xa0v. Antano bazilikoje (Basilica di Sant'Antonio) Padujoje, po to \xc5\xa0v. Ambraziejaus bazilikoje (Basilica di Sant'Ambrogio) Milane. Ma\xc5\xbedaug 1737\xe2\x80\x9339 m. laikotarpyje atliko vien\xc4\x85 i\xc5\xa1 geriausi\xc5\xb3 savo fresk\xc5\xb3 darb\xc5\xb3 Santa Maria del Rosario ba\xc5\xbeny\xc4\x8dioje Venecijoje, bei keliolika aliejin\xc4\x97s tapybos darb\xc5\xb3 Sant'Alvise ba\xc5\xbeny\xc4\x8dioje. 1740 m. Tiepolas v\xc4\x97l darbavosi Milane, Palazzo Clerici. Po to dirbo Parrocchia di Verolanuova ba\xc5\xbeny\xc4\x8dioje Bre\xc5\xa1ijoje. Ma\xc5\xbedaug tuo metu Tiepolas susipa\xc5\xbeino su grafu Francesco Algarotti, kuris padar\xc4\x97 \xc4\xaftakos dailininkui, supa\xc5\xbeindino j\xc4\xaf su to meto aristokratijos skoniu. Palaik\xc4\x97 ry\xc5\xa1ius su Saksonijos kurfiurstu Augustu III, kuris tuo metu buvo tikriausiai ambicingiausias meno kolekcionuotojas Europoje. \xc5\xa0iame laikotarpyje Tiepolas dar labiau atrado \xc5\xa1viesias, vaiskias spalvas, kurias i\xc5\xa1populiarino jo am\xc5\xbeininkas Kanaletas. Apie 1743 m. dailininkas dirbo Venecijos Scuola Grande dei Carmini \xc4\xafstaigoje. 1746-47 m. dailininkas atliko freskas Palazzo Labia r\xc5\xabmuose Venecijoje, kurios tapo reik\xc5\xa1mingiausiu to de\xc5\xa1imtme\xc4\x8dio Tiepolo darbu\n_START_SECTION_\nEuropos monarch\xc5\xb3 tarnyboje\n_START_PARAGRAPH_\n1750 m. dailininkas, b\xc5\xabdamas savo k\xc5\xabrybin\xc4\x97je vir\xc5\xa1\xc5\xabn\xc4\x97je, buvo pakviestas dekoruoti naujai pastatyt\xc5\xb3 Viurcburgo r\xc5\xabm\xc5\xb3 Vokietijoje princo-vysk\xc5\xabpo Carl Phillip von Greiffenclau. \xc4\xae Viurcburg\xc4\x85 Tiepolas atvyko su s\xc5\xabnumis pad\xc4\x97j\xc4\x97jais \xe2\x80\x93 23 met\xc5\xb3 D\xc5\xbeovaniu Domeniku ir 14 met\xc5\xb3 Lorencu. \xc4\x8cia Tiepolui buvo patik\xc4\x97ta Imperatori\xc5\xa1kosios (kitaip Kaizerio) sal\xc4\x97s tapyba, kurioje dailininkas pasiek\xc4\x97 nuostabios harmonijos su Balthasar Neumann architekt\xc5\xabra. Ta\xc4\x8diau net ir tai nebuvo tai, k\xc4\x85 dailininkas sugeba geriausio. Patenkintas tapyba princas-vysk\xc5\xabpas u\xc5\xbesak\xc4\x97 i\xc5\xa1tapyti did\xc5\xbei\xc5\xb3j\xc5\xb3 laipt\xc5\xb3 salono lubas. Mil\xc5\xbeini\xc5\xa1koje erdv\xc4\x97je Tiepolas suk\xc5\xabr\xc4\x97 pat\xc4\xaf monumentaliausi\xc4\x85 savo darb\xc4\x85 \xe2\x80\x9eApolonas ir kontinentai\xe2\x80\x9c, kuriame tikriausiai geriausiai \xc4\xafk\xc5\xabnijo \xc5\xa0vietimo am\xc5\xbeiaus ir rokoko stiliaus estetik\xc4\x85. \xc5\xa0iuose darbuose jau\xc4\x8diama Rubenso \xc4\xaftaka, nes tik Vokietijoje Tiepolas gal\xc4\x97jo su ja susipa\xc5\xbeinti pla\xc4\x8diai._NEWLINE_Nuo pla\xc4\x8di\xc5\xb3 fresk\xc5\xb3 darb\xc5\xb3 u\xc5\xbemojo Tiepolas rado laiko ir ma\xc5\xbeesniems aliejini\xc5\xb3 paveiksl\xc5\xb3 serijoms. Apie 1553\xe2\x80\x9355 m. jis atliko 4 paveiksl\xc5\xb3 serij\xc4\x85 Torkvato Taso poezijos motyvais, Rinaldo ir Armidos meil\xc4\x97s tema. Paveikslai buvo tokie s\xc4\x97kmingi, kad dailininkas prates\xc4\x97 tem\xc4\x85 kituose paveiksluose ir perk\xc4\x97l\xc4\x97 \xc4\xaf Villa Valmarana Vi\xc4\x8dencoje, kur 1757 m. gavo dar vien\xc4\x85 fresk\xc5\xb3 ciklo kapitalin\xc4\xaf u\xc5\xbesakym\xc4\x85. Apie 1561\xe2\x80\x9362 m. Tiepolas atliko garsiai venecijie\xc4\x8di\xc5\xb3 Pizani\xc5\xb3 \xc5\xa1eimai (kurios atstovas tuo metu buvo Venecijos do\xc5\xbeu) dar vien\xc4\x85 mil\xc5\xbeini\xc5\xa1k\xc4\x85 fresk\xc4\x85 \xe2\x80\x9ePizani\xc5\xb3 \xc5\xa1eimos apoteoz\xc4\x97\xe2\x80\x9c Villa Pisani Stra miestelyje. _NEWLINE_1762 m. Tiepolas su s\xc5\xabnumis paliko Septyneri\xc5\xb3 met\xc5\xb3 karo i\xc5\xa1kamuot\xc4\x85 Venecij\xc4\x85 ir atvyko \xc4\xaf Madrid\xc4\x85 Ispanijos karaliaus Karolio III-ojo kvietimu. \xc4\x8cia Tiepolui buvo patik\xc4\x97tas Karali\xc5\xa1k\xc5\xb3j\xc5\xb3 r\xc5\xabm\xc5\xb3 dekoravimas. Freskose dailininkas nebepasiek\xc4\x97 tokios \xc4\xafsp\xc5\xabdingos architekt\xc5\xabros ir tapybos sintez\xc4\x97s kaip ankstesniuose darbuose, ta\xc4\x8diau irgi suk\xc5\xabr\xc4\x97 pa\xc5\xbeym\xc4\x97tin\xc5\xb3 darb\xc5\xb3, kaip \xe2\x80\x9eIspanijos monarchijos apoteoz\xc4\x97\xe2\x80\x9c. Apie 1767 m. atliko altorini\xc5\xb3 paveiksl\xc5\xb3 cikl\xc4\x85 Aranjuez ba\xc5\xbeny\xc4\x8dioje. D\xc5\xbeovanis Batista Tiepolas mir\xc4\x97 1770 m. kovo 27 d. Buvo palaidotas Madrido San Martin ba\xc5\xbeny\xc4\x8dioje, ta\xc4\x8diau v\xc4\x97liau ba\xc5\xbeny\xc4\x8di\xc4\x85 nugriovus jo kapas ir palaikai pra\xc5\xbeuvo. Tiepolo s\xc5\xabnus D\xc5\xbeovanis Domenikas Tiepolas tapo reik\xc5\xa1mingu XVIII a. dailininku. Kitas s\xc5\xabnus, Lorenzo Baldissera Tiepolo, taip pat buvo dailininku ir pad\xc4\x97jo t\xc4\x97vui fresk\xc5\xb3 darbuose.\n_START_SECTION_\nK\xc5\xabryba\n_START_PARAGRAPH_\nTiepolo k\xc5\xabrybinis palikimas yra mil\xc5\xbeini\xc5\xa1kas. Dalinai tai ai\xc5\xa1kinama tuo, kad savo did\xc5\xbeiosioms freskoms jis ruo\xc5\xa1davo pie\xc5\xa1inius, o po to ant sien\xc5\xb3 \xc5\xa1iuos darbus perkeldavo pad\xc4\x97j\xc4\x97jai. Tiepolo k\xc5\xabrybai b\xc5\xabdingas puo\xc5\xa1numas, \xc5\xa1viesios, pastelin\xc4\x97s spalvos. I\xc5\xa1 emocini\xc5\xb3 bruo\xc5\xbe\xc5\xb3 daugelis jame \xc4\xaf\xc5\xbevelgia neb\xc5\xabding\xc4\x85 kitiems dailininkams melancholij\xc4\x85. Da\xc5\xbenai Tiepolo dail\xc4\x97 vertinama kaip did\xc5\xbei\xc5\xb3j\xc5\xb3 renesanso dailinink\xc5\xb3, vis\xc5\xb3 pirma Paolo Veronez\xc4\x97s, k\xc5\xabrybos atgarsiai XVIII a. rokoke._NEWLINE_XIX a. Tiepolo dail\xc4\x97 buvo menkinama ir atmetama. Ji buvo vertinama kaip i\xc5\xa1taigingo ir tu\xc5\xa1\xc4\x8dio XVIII a. absoliutini\xc5\xb3 monarchij\xc5\xb3 ir aristokratijos skonio i\xc5\xa1dava. I\xc5\xa1 tikro Tiepolo scenos teatrali\xc5\xa1kos, veik\xc4\x97jai da\xc5\xbeniausiai juose vaizduojami kaip aktoriai scenose, \xc4\xaf kuriuos \xc5\xbei\xc5\xabri \xc5\xbei\xc5\xabrovai. Dailininkas veng\xc4\x97 savo scenose kasdieni\xc5\xb3, buitini\xc5\xb3 tem\xc5\xb3. Daugelis jo k\xc5\xabrini\xc5\xb3 savo esme \xc5\xa1lovino u\xc5\xbesakovus \xe2\x80\x93 to meto aristokratus._NEWLINE_Tiepolo dail\xc4\x97 i\xc5\xa1 naujo prad\xc4\x97ta vertinti po impresionizmo dail\xc4\x97s \xc4\xafvertinimo XIX a. pabaigoje. \xc5\xa0iuo metu Tiepolas vertinamas kaip vienas did\xc5\xbeiausi\xc5\xb3 vis\xc5\xb3 laik\xc5\xb3 Europos dail\xc4\x97s k\xc5\xabr\xc4\x97j\xc5\xb3 nepriklausomai nuo tos eros, kurioje k\xc5\xabr\xc4\x97. Meno istorikas Paul Holberton pasak\xc4\x97, kad Tiepolas gal\xc4\x97jo suderinti i\xc5\xa1taig\xc5\xb3 ir parodom\xc4\x85j\xc4\xaf rokoko stili\xc5\xb3 su olimpine didybe."